MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om typegodkendelse af landbrugs- og skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer

2002/0017 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om typegodkendelse af landbrugs- og skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer

1. SAGSFORLØB

Fremsendelse af forslaget til Europa-Parlamentet og Rådet (dokument KOM(2002) 6 endelig - 2002/0017 (COD)): // 17. januar 2002

Det Økonomiske og Sociale Udvalgs udtalelse: // 29. maj 2002

Europa-Parlamentets udtalelse ved førstebehandlingen: // 9. april 2002

Vedtagelse af den fælles holdning: // 16. december 2002

2. FORMÅL MED KOMMISSIONENS FORSLAG

Det foreslåede direktiv er en omskrivning af Rådets direktiv 74/150/EØF om typegodkendelse af landbrugs- og skovbrugstraktorer.

Hovedformålet med omskrivningen af direktivet er at skabe klarhed, men det ændrede direktiv vil desuden udvide EF-typegodkendelsens anvendelsesområde til også at omfatte nye kategorier af landbrugs- og skovbrugstraktorer, bl.a. "højhastighedstraktorer", påhængsvogne beregnet til at blive bugseret af landbrugstraktorer, og visse udskiftelige bugserede redskaber, som kan sidestilles med påhængsvogne.

Forslaget til direktiv er baseret på en fuldstændig harmonisering til forskel fra direktiv 74/150/EØF, hvis anvendelse hidtil har været fakultativ. Så snart direktivet træder i kraft, senest den 1. januar 2005, skal nye typer landbrugs- og skovbrugstraktorer opfylde de harmoniserede tekniske forskifter i bilag II til det foreslåede direktiv, hvilket betyder, at medlemsstaterne skal frafalde deres nationale krav.

3. BEMÆRKNINGER TIL DEN FÆLLES HOLDNING

Drøftelserne i Rådet var koncentreret om redaktionelle spørgsmål vedrørende afstemning af forslaget med Rådets direktiv 70/156/EØF, som vedrører typegodkendelse af motorkøretøjer. Kommissionen tilslutter sig generelt de foreslåede ændringer, da de ved at tilnærme de krævede procedurer med hensyn til de forskellige køretøjsklasser til hinanden vil lette den praktiske gennemførelse af direktivet.

Ud over disse redaktionelle ændringer er der kun foretaget meget få ændringer i substansen i Kommissionens forslag, nemlig:

- fjernelse af enhver begrænsning af antallet af køretøjer, som skal godkendes inden for rammerne af en enkelt godkendelsesprocedure

- forøgelse med 50 % af antallet af køretøjer, som ibrugtages inden for rammerne af typegodkendelsesproceduren for små serier

- den supplerende overgangsperiode, som fabrikanterne indrømmes til at tilpasse eksisterende køretøjtyper til de nye tekniske krav i bilag II (2009 i stedet for 2007).

Kommissionen erkender, at det er nødvendigt at være fleksibel med hensyn til anvendelsen af begrænsninger, således at meget specielle køretøjer, som anvendes til særlige dyrkningsformål, kan godkendes af de nationale myndigheder. Derfor tilslutter Kommissionen sig de foreslåede ændringer på betingelse af, at de ikke er et skjult middel til at opnå fritagelse fra bestemmelserne i direktivet.

Rådet godkendte ikke det franske forslag om at ophæve 10 enkeltdirektiver, som ifølge den franske delegation vedrører sikkerheden på arbejdspladsen og ikke færdselssikkerheden. Selv om Kommissionen er enig i rimeligheden i dette forslag, tilslutter den sig Rådets opfattelse.

4. KONKLUSION

Kommissionen finder, at de ændringer, Rådet har foretaget, ikke ændrer ved substansen i dets forslag. Derfor kan Kommissionen tilslutte sig den fælles holdning.